Vals leerstellings - www.bybelkennis.co.za
Vals leerstellings – Jan van der Watt
Hoe kan 'n mens valse leerstellings herken? (Die feit dat kerke so verskil pla hom en maak dat hy liewer op sy eie die Bybel wil bestudeer.)
Dit is natuurlik goed om die Bybel te bestudeer, tog het 'n mens ook die gemeenskap van die gelowiges nodig en iemand wat mens kan help om die Bybel beter te verstaan. Die rede is omdat die Bybel 2000 jaar gelede geskryf is en 'n mens kennis nodig het om dit binne die regte konteks te kan verstaan.
Die vraag is nou hoe mens die dwaalleraars kan identifiseer.
'n Probleem is dat daar baie Christene is wat nie wil aanvaar dat almal nie soos hulle dink nie. As ons egter na die Nuwe Testament self kyk het die vroeë Christene ook van mekaar verskil oor klein detail (Paulus en Johannes het in dieselfde gebiede gewerk, maar hulle het op verskillende maniere oor Jesus gepraat). Tog het hulle oor die sentrale dinge saamgestem, soos dat Jesus vir ons gesterf het, dat Hy ons verlos, dat God ons liefhet, ens. Ons moet dus nie sommer net iemand afskryf as hy of sy nie met ons saamstem nie. Ons moet eers mooi luister wat die ander sê en probeer verstaan wat gesê word.
In 1 Johannes 4:1-2 waarsku Johannes ons dat daar tog mense gaan wees wat werklik valse boodskappe dra. Hulle moet ons toets aan die Evangelie van Jesus. As hulle jou probeer wegkry van Jesus af, nie wil leef soos iemand wat Jesus ken, moet leef nie, ens. moet jy versigtig begin word. Jy moet die leiding van die Heilige Gees in die gevalle soek deur te kyk of dit wat gesê of gevra word deur die ander bots met die Evangelie of nie.
My raad is om te luister, te studeer, te probeer verstaan en nie te vinnig te oordeel nie. Tog, moet mens nie dink of voorgee dat alles goed is en kan deurgaan nie. As iets verkeerd is, moet jy nie stilbly nie.